钦定古今图书集成/明伦汇编/氏族典/第241卷 > 张公铎
## 钦定古今图书集成/明伦汇编/氏族典/第241卷 > 张公铎

按《十国春秋》，“后蜀张公铎，太原平乐人。高祖初置义
胜、定远诸军，以公铎为都知兵马使。长兴三年，高祖
与东川兵战于弥牟镇，指挥使毛重威、李瑭皆为所杀，而赵廷隐等复失利不前。时公铎居陈后，高祖扬
马棰指之，公铎麾兵而进，帅众大呼，所部兵无不一
以当百，东川兵殊出不意，蹂躏披靡，死者数千人。”是
役也，董璋之败，实以公铎一战决胜焉。顷之，迁捧圣
控鹤都指挥使。明德元年，与五臣同受顾命。后主践
阼，加检校太尉，与李仁罕争权，不相协，仁罕之死，公
铎亦与有力。未几，领保宁军节度使，兼同平章事。广
政四年，罢军使。八年卒。公铎少涉猎文史，为政清严，
所至民受其赐。卒之日，后主哭曰：“严而不猛，清而不
隘，惟张公而已！”